ଓଡ଼ିଶାରେ ମହାରାଷ୍ଟ୍ର ଗଣମାଧ୍ୟମ ପ୍ରତିନିଧିଙ୍କ ଭାବ ବିନିମୟ କାର୍ଯ୍ୟକ୍ରମ LocalWire-Odisha LocalWire\nଓଡ଼ିଶାରେ ମହାରାଷ୍ଟ୍ର ଗଣମାଧ୍ୟମ ପ୍ରତିନିଧିଙ୍କ ଭାବ ବିନିମୟ କାର୍ଯ୍ୟକ୍ରମ\nଭୁବନେଶ୍ୱର, ମାର୍ଚ୍ଚ ୧୪(ଲୋକାଲ ୱାୟାର): ପତ୍ର ସୂଚନା କାର୍ଯ୍ୟାଳୟ(ପିଆଇବି) ପରିସରରେ ଭାରତ ସରକାରଙ୍କ 'ଏକ ଭାରତ ଶ୍ରେଷ୍ଠ ଭାରତ' କାର୍ଯ୍ୟକ୍ରମ ଅନ୍ତର୍ଗତ ମହାରାଷ୍ଟ୍ର ଓ ଓଡ଼ିଶାର ଗଣମାଧ୍ୟମ ପ୍ରତିନିଧିମାନଙ୍କୁ ନେଇ ଏକ ଭାବବିନିମୟ କାର୍ଯ୍ୟକ୍ରମ ଅନୁଷ୍ଠିତ ହୋଇଯାଇଛି ।\nପତ୍ର ସୂଚନା କାର୍ଯ୍ୟାଳୟ, ମୁମ୍ବାଇ ଏବଂ କେନ୍ଦ୍ର ପର୍ଯ୍ୟଟନ ମନ୍ତ୍ରଣାଳୟ ଆନୁକୂଲ୍ୟରେ ମହାରାଷ୍ଟ୍ରର ଗଣମାଧ୍ୟମ ପ୍ରତିନିଧି ଦଳ ଓଡ଼ିଶା ଗସ୍ତରେ ଆସିଛନ୍ତି ।\nଏହି ଅବସରରେ ଓଡ଼ିଶାର କଳା, ସଂସ୍କୃତି, ପର୍ଯ୍ୟଟନ, ଜୀବନଜୀବିକା, ରାଜନୀତି ଆଦି ସମସ୍ତ କ୍ଷେତ୍ରରେ ମହାରାଷ୍ଟ୍ର ଗଣମାଧ୍ୟମ ପ୍ରତିନିଧିମାନଙ୍କୁ ସୂଚନା ଦିଆଯାଇଥିଲା ।\nସେମାନଙ୍କ ସହିତ ବିଭିନ୍ନ ଓଡ଼ିଆ ସମ୍ବାପପତ୍ରର ପ୍ରତିନିଧିମାନେ ଆଲୋଚନା କରିଥିଲେ ।\nମହାରାଷ୍ଟ୍ର ପ୍ରତିନିଧି ଦଳର ସଦସ୍ୟମାନେ ଓଡ଼ିଆ ଗଣମାଧ୍ୟମର କ୍ରମବିକାଶ, ସ୍ଥିତି ଓ ପ୍ରଗତି ବିଷୟରେ ଜାଣିବାକୁ ଆଗ୍ରହ ପ୍ରକାଶ କରିଥିଲେ ।\nଓଡ଼ିଆ ଆଧ୍ୟାତ୍ମିକ ସଂସ୍କୃତି ଉପରେ ମହାରାଷ୍ଟ୍ର ସଂସ୍କୃତିର ପ୍ରଭାବ ଏବଂ ଦୁଇ ରାଜ୍ୟ ମଧ୍ୟରେ ରହିଥିବା ସାଂସ୍କୃତିକ ସମ୍ପର୍କ ଉପରେ ଆଲୋଚନା ହୋଇଥିଲା ।\n୬ ଦିନିଆ ଓଡ଼ିଶା ଗସ୍ତରେ ଆସିଥିବା ଏହି ପ୍ରତିନିଧିଦଳ ଶ୍ରୀଜଗନ୍ନାଥ ମନ୍ଦିର, କୋଣାର୍କ ସୂର୍ଯ୍ୟ ମନ୍ଦିର, ଲିଙ୍ଗରାଜ ମନ୍ଦିର, ଚିଲିକା ହ୍ରଦ ସମେତ ବିଭିନ୍ନ ପର୍ଯ୍ୟଟନସ୍ଥଳୀ ବୁଲି ଦେଖିବେ ।\nଏହାଛଡ଼ା ହସ୍ତକଳା, ହସ୍ତଶିଳ୍ପ ଲାଗି ମାଣିଆବନ୍ଧ, ପିପିଲି ଓ ରଘୁରାଜପୁର ଐତିହ୍ୟ ଗ୍ରାମ ପରିଦର୍ଶନ କରିବେ ।\nଓଡ଼ିଆ ଜୀବନଶୈଳୀ, ଭାଷା, କଳା ଓ ସଂସ୍କୃତି ବିଷୟରେ ଅଧ୍ୟୟନ କରିବେ । ପିଆଇବି ମୁମ୍ବାଇର ଉପନିଦେ୍ର୍ଦଶକ ଡ. ରାହୁଲ ତିଡକେଙ୍କ ନେତୃତ୍ୱରେ ୬ଜଣିଆ ମହାରାଷ୍ଟ୍ର ପ୍ରତିନିଧି ଦଳରେ ଲୋକମତ ସମ୍ବାଦପତ୍ରର ନିଲେଶ ଡି, ସକାଲ ସମ୍ବାଦପତ୍ରର ବ୍ରିଜମୋହନ ପାଟିଲ, ନବଭାରତର ସୁନୀଲ ନନ୍ଦଗାଓଁକର, ପୂଣ୍ୟନଗରୀର ଦୀପକ ନିକମ, ଦୂରଦର୍ଶନର ବିଶ୍ୱଭୂଷଣ ଛୋଟରାୟ ସାମିଲ ଅଛନ୍ତି ।\nଏହି ଭାବ ବିନିମୟ କାର୍ଯ୍ୟକ୍ରମରେ ଆଞ୍ଚଳିକ ଜନସମ୍ପର୍କ କାର୍ଯ୍ୟାଳୟ(ଆରଓବି)ର ନିଦେ୍ର୍ଦଶକ ଅଖିଳ କୁମାର ମିଶ୍ର, ପିଆଇବି ଭୁବନେଶ୍ୱରର ଉପନିଦେ୍ର୍ଦଶକ ସୀତାନାଥ ମିଶ୍ର, ଗଣଯୋଗାଯୋଗ ଅଧିକାରୀ ଡ. ପ୍ରଦୀପ କୁମାର ଚୌଧୁରୀ ଓ ଓଡ଼ିଶାର ବିଭିନ୍ନ ଗଣମାଧ୍ୟମର ପ୍ରତିନିଧିମାନେ ଯୋଗ ଦେଇଥିଲେ ।
